老庄周一枕胡蝶梦・混江龙
作者：史九散人
朝代：元

paragraphs: 世俗迎送，都是些是非人我虎狼丛。
流的紧黄河九曲，坐的稳华岳三峰。
依旧春风人世所，黄河一去永无踪。
生太素阴阳未判，辨清浊混沌初分。
推物理三皇治世，定人伦五帝兴隆。
宠女色夏桀无道，自荒淫太甲居桐。
废殷祀纣辛失位，建周朝文武成功。
为宰臣职居相府，作公侯禄厚千钟。
名利似汤浇瑞雪，荣华如秉烛当风。
度寒暑雁鸿南北，搬兴废乌兔西东。
天地久消磨造化，黄尘老埋没英雄。
人有限，事无穷。
观二气，渐消溶。
一会家叹干戈千载战争场，可怜人一枕南柯梦。
恰开眼蜂衙蚁阵，转回头兔迹狐踪。
(云)早到聚仙庄也。
蓬壶仙何在？(蓬壶引四仙女跪科，云)上仙有何法旨？(末云)大罗仙在那里？(蓬壶云)见在房中，酒醉睡着了。
(末云)既做神仙，怎生醉了？我试看者。
(做看科，云)似此不如做神仙。
(唱)。